《酒边见烧各赋一体》
宋代·董嗣杲

淮山烧色起，阴剥应期约。
开辟界限定，蠹根不藉钁。
焦枯烬无踪，艳阳春有脚。
爆烈狐兔竄，惊迫魍魉烁。
尖危腾斜烁，汊角迸横焯。
死卉沸沉烟，游云避浮虐。
入夜光尤皎，逮晓焮自若。
蛰虫潜穴散，猛虎奔渊跃。
势欲凌虚霄，倏忽风掠绰。
荧荧断续见，江流飏昭灼。
青黄数宵陨，何在事采斸。
远客诧希遇，俯仰发叹噱。
斗杓指东寅，天公又斩削。
霜气逼衾重，对眠向溪阁。

作者简介：董嗣杲，字明德，号静传，杭州（今属浙江）人。理宗景定中榷茶九江富池。度宗咸淳末知武康县。宋亡，入山为道士，字无益。嗣杲工诗，吐爵新颖。